**SCHIȚA**

Citeşte, cu atenţie, textul:

*„Lache Diaconescu și Mache Preotescu sunt impiegați în aceeași mare administrație și totodată sunt foarte buni prieteni. Pe lângă acestea, Mache s-a logodit zilele trecute cu sora d-nei Diaconescu, d-ra Cecilia Pavugadi, care-și termină la vară cursul de piano la conservator. Colegi, prieteni și cumnați... În această întreită calitate, cei doi camarazi ies de la cancelaria lor la șase ore seara și, sub aceeași umbrelă, pornesc pe Calea Victoriei la vale, să se abată pe la o băcănie; trebuie să târguiască niște mezeluri pentru masă — Mache va prânzi la Diaconescu împreună cu d-ra Cecilia. În treacăt, Mache ia, de la o cofetărie, bomboane și prăjituri, și dintr-o florărie două buchete. Pentru cine?... Ghiciți... Se-nțelege că dintre cei doi camarazi cel mai grăbit nu este Lache. De aceea Mache îi zice, de câte ori Lache vrea să se oprească la vreo vitrină:*

*— Lasă, monșer; ai mai repede, ca e târziu; să nu ne aștepte damele! La care, Lache răspunde:*

*— Lasă, monșer; știu eu; nu o să ne punem la masă de acum. Dar Mache replică:*

*— Da, decât iar nu face să mergem tocmai la vremea mesii; să nu ne aștepte damele!*

*Mergând așa, ajung în Piața Teatrului... Lache zice:*

*— Ai să bem câte o bere la Gambrinus...*

*— Întârziem, Lache...*

*— Lasă, monșer, știu eu... Numa câte o bere...*

*— Da, decât nu face pentru ca să ne aștepte damele...*

*Și amândoi intră în berărie... Aci, se-ntâmplă să găsească o sumă de colegi, cari le fac loc la masa lor strângându-se cât se poate. Colegii urmează o discuțiune foarte animată: ei comentează decizia Curții în procesul asasinatului și complotului bulgăresc; și daca voim să fim drepți, trebuie să mărturisim că cea mai deplină armonie domnește în această dezbatere: toți sunt de părere că decizia este dreaptă și bine cumpănită. Dar cei doi prietini intervenind în dezbatere, Lache, „pentru prima oară în viața lui", constată cu regret că legea noastră penală prezintă o lacună, că „n-avem pedeapsa cu moarte". El nu este un om crud — toată lumea care-l cunoaște știe foarte bine aceasta...”*

(I.L. Caragiale, *O lacună*)

Cerințe:

1..Precizează două moduri de expunere identificate în text.

2..Rescrie două structuri/ cuvinte care surprind repere ale spaţiului acţiunii.

3..Selectează o enumeraţie din fragmentul dat.

4..Menționează două trăsături ale schiţei, prezente în textul dat.

5. Prezintă, în 30-50 de cuvinte, semnificaţia secvenţei: … *trebuie să mărturisim că cea mai deplină armonie domnește în această dezbatere: toți sunt de părere că decizia este dreaptă și bine cumpănită.*